Kegyelem nektek és békesség Istentől a mi Atyánktól és az Úr Jézus Krisztustól!

1Jn 5, 4-10  
*4Mert aki Istentől született, az legyőzi a világot, és az a győzelem, amely legyőzte a világot, a mi hitünk. 5Ki az, aki legyőzi a világot, ha nem az, aki hiszi, hogy Jézus az Isten Fia? 6Ő az a Jézus Krisztus, aki eljött víz és vér által: nemcsak a víz által, hanem a víz és a vér által; a Lélek pedig bizonyságot tesz róla, mert a Lélek az Igazság. 7Mert hárman vannak, akik bizonyságot tesznek: 8a Lélek, a víz, a vér, és ez a három egy. 9Elfogadjuk ugyan az emberek bizonyságtételét, de Isten bizonyságtétele nagyobb, mert Isten bizonyságtétele az, amellyel Fiáról tesz bizonyságot. 10És aki hisz Isten Fiában, abban megvan ez a bizonyságtétel. Aki nem hisz Istennek, az hazuggá teszi őt, mert nem hisz abban a bizonyságtételben, amellyel Isten bizonyságot tesz Fiáról.*

Isten szeretetének Tanúi!

Amikor legnagyobb fiam először ültetett kukoricát, elég bizalmatlan volt a terv sikerével kapcsolatban. Vizsgálta a kukoricaszemet és nem igazán akarta elhinni nekem, hogy, ha egy ilyen parányi szemecskét a földbe eltemetünk, akkor az onnan ki fog nőni és ráadásul még nem is csak egy magas növény fog kifejlődni belőle, hanem több kukoricacső is teremni fog rajta, rengeteg kukoricaszemmel. Több kérdés és a magyarázataim után végül úgy döntött, hogy biztosra megy és megkérdezi az édesanyját is a dologról. Végül bizalmat szavazott az állításunknak és eltemette a földbe a magokat.   
Azóta több év telet már el és közben eljött azaz idő is, hogy ő vált tanúskodóvá, tanítóvá a kukoricaszemekről a testvérei, sőt az unokatestvérei számára is.   
Ma, a húsvét utáni első vasárnapon a mi Feltámadottról való tanúságtételünk kérdése van előttünk. Mi hisszük-e, ami a Lélek, a víz és a vér által kijelentetett számunkra, tudunk-e a tanúivá válni? Vagy mi is megállunk inkább a húsvéti ünnepnél és, ahogyan a naptár szerint, úgy számunkra is csak elmúlik az örömhír valóságával, az élő hittel együtt?  
Nem csak az idő, de a mi hitünk is úgy múlik, úgy szökik el, mint füst a kulcslyukon? Ezt nem szabad félvállról vennünk, nem elégedhetünk meg azzal, hogy húsvétkor és karácsonykor ünneplek, vagy azzal, hogy megkereszteltek, esetleg konfirmáltam is. Ha ezekhez, ha ilyen egy-egy eseményhez, időponthoz kötjük a hitünket és nem válik mindennapi élő valóságunkká, a hitben, a Krisztussal járás, akkor ahogy szokták mondani bizonyos anyagoknál is, elillan, elpárolog az ereje, az élő volta.

*4Mert aki Istentől született, az legyőzi a világot, és az a győzelem, amely legyőzte a világot, a mi hitünk. 5Ki az, aki legyőzi a világot, ha nem az, aki hiszi, hogy Jézus az Isten Fia?* – szólalt meg mai alapigénkben. A győzelem részesei lettünk, Krisztus győzelmének a részesei. De ki veszi komolyan az olyan örömhírt, az olyan győzelemnek a hírét, az olyan győzelmi örömöt, ami csak halkan, unottan, vagy csak néha-néha kötelezettség szagúan tud megszólalni. Az ilyen győzelmiéneket, az ilyen örömhírt nem csak a környezetünk, nem csak a Krisztustól még távol maradók, hanem még mi sem tudjuk igazán komolyan, életet meghatározó, sőt életet megújító komolyságúnak megélni.   
Úgy kellene, hogy harsogjuk ezt a győzelmet, olyan hanggal és hangerővel, ami mindenki számára felkiáltó jellé válik és azt mondja rá, hogy ennek én is a részesévé akarok válni. Mint egy kakaskukorékolás, vagy egy ébresztő óra hangja, vagy a templom harangja, ami megszólal a hajnali csendben és felráz, életre hív, életre kelt mindent és mindenkit, aki hallja.

A Feltámadottról szóló, a megváltásról szóló tanúságtételünknek erőt kellene hordoznia. Olyan erőt, ami nem tőlünk függ. Nem a te hangod, vagy az én hangom, a te tudásod, vagy az én tudásom minősége hordozza ezt az erőt, hiszen ez nem tőlünk függ. Az élő és ható Igében, Isten akaratában van ott az erő, nekünk a tiszta visszhang szerepét kellene tudnunk vállalni. Azt, hogy ne akadályai legyünk, hanem eszközei.   
Ahogy az igénk is mondja: „*7Mert hárman vannak, akik bizonyságot tesznek: 8a Lélek, a víz, a vér, és ez a három egy. 9Elfogadjuk ugyan az emberek bizonyságtételét, de Isten bizonyságtétele nagyobb, mert Isten bizonyságtétele az, amellyel Fiáról tesz bizonyságot.”.* Nekünk is bizonyságot tett e három, nem is egy féle módon! Először is az igében. Ahogy karácsonykor láttuk, hogy a Lélek által a Megváltó megfogan, majd testet ölt értünk, aztán a víz, azaz Jézus keresztsége volt előttünk, majd pedig a vér, azaz a kereszt, az oltár, ahol értünk vállalta az áldozatot az ártatlan Bárány, Krisztus. Mind e három egy jól érthető tanúságtételre mutat rá, amit szintén éppen János által ismerünk: *„Úgy szerette Isten a világot, hogy egyszülött Fiát adta érte, hogy aki hisz Őbenne el ne vesszen, hanem örök élete legyen.”.*  
A Lélek, a víz és a vér tanúságtétele ez igében Isten szeretetéről. Az Ő megváltó hatalmáról és akaratáról.   
És, ha mindezek után még mindig bizonytalanok lennénk, még mindig nehezen hinnénk, - ami sajnos így van -, Isten belép a mi személyes életünkbe, a mi mai valóságunkba és ott is tanúságot tesz. Tanúságot tesz a Lélek által elevenné, élővé váló igével, amivel napról napra táplálja, gondozza a hitünket. Tanúságot tesz a víz és Lélek által a keresztségben és tanúságot tesz a vér által az úrvacsora kegyelmének szent közösségében.   
Lélek, víz és vér által személyesen neked is tanúskodni akar az Úr, hogy élő hited, Nála örvendező bizalmad legyen, ami nem halkul el, nem illan el, ami nem csak egy alkalmi dísz, hanem valóban újéletet adó valóságod.

Túrmezei Erzsébet a Meddig? című versében talán épp erre kérdez rá, hogy Isten számtalan értünk tett tanúságtétele, ígérete és életet formáló csodája, Húsvét után, mi milyen tanúságtevők, mi milyen tanítványok leszünk?  
Így hangzik ennek a versnek az első versszaka:  
*Uram, Teneked sok a Pétered,  
sokak a nagycsütörtök éjszakáid.  
S olyan kevés a csendes Jánosod,  
aki nem ígér, nem fogadkozik,  
de elkísér egész a Golgotáig.*

Talán nekünk is ideje feltennünk a kérdést saját magunk felé is: nekem mit jelent tanítványnak, tanúnak lenni? Vagy talán még őszintébben megfogalmazni ezt a kérdést: Van hitem valódi tanúvá válni?  
Ne takaródzunk a bibliaismeret kérdésével, vagy a teológiai végzettség hiányával, vagy a tapasztalat hiányával, vagy azzal, hogy túl fiatalok, vagy épp idősek vagyunk! Ez mind csak felelősséghárítás, ez csak a tétlen hallgatás kísértése. Itt szerepelt mai igénkben az egyértelmű kijelentés: „*aki hisz Isten Fiában, abban megvan ez a bizonyságtétel”*. Ha élő, a feltámadott Krisztusba kapaszkodó hited van, akkor a tanúságtételre is meg van minden lehetőséged. Nem nagy dirrel-durral, vagy professzionális missziói startégiával kell ezreket megtérítened egy, vagy tíz év alatt, hanem akár csendes, de hallható, hűséges Jánosként követned kell az Urat és minden tetteddel és szavaddal az Ő szeretetéről kell tanúságot tenned. Ehhez pedig nem kell más, csak, hogy felismerd, megtapasztald, majd pedig örömmel és hálával hordozd a megváltó Úr szeretetét.

Ha nem hallgatod el az örömhírt, ha nem hagyod, hogy elillanjon az életedből, akkor biztos lehetsz benne, hogy így, vagy úgy, ahogyan Isten vezet, de a hirdetőjévé, a tanújává válsz. Ahogyan mondtam az igehirdetés elején, kisfiam megtanította a testvéreinek, sőt az unokatestvéreinek is, hogy miként lesz a kis magocskából sokszoros termés. Nem ő adott termést, nem ő az ura növényeknek, de azzal, hogy tanúskodott, sokszor termés kelhetett életre.   
Ha csak mi is ennyit teszünk, hogy komolyan vesszük a feltámadásban, a Lélek, a víz és a vér által kapott bizonyságtételt, Krisztust, akkor az nem fog megállni ott, hogy az én, vagy te hited lesz, nem fog itt maradni a templom falai között a mi hitünkként, hanem bizonyságtétellé fog válni és őszinte szavakként, szeretetből fakadó tettekként visszhangozni fog szerte a településen, sőt szerte a világban. „*Mert aki Istentől született, az legyőzi a világot, és az a győzelem, amely legyőzte a világot, a mi hitünk.”*  
Így lesz Testvérek! Ámen